CELEX: 32020D2233
Language: lt
Date: 1608681600000
Title: Tarybos sprendimas (ES) 2020/2233 2020 m. gruodžio 23 d. dėl grįžtamųjų lėšų, gaunamų iš AKR investicinės priemonės operacijų įgyvendinant 9-ąjį, 10-ąjį ir 11-ąjį Europos plėtros fondus, skyrimo

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 437/188
               
            
         TARYBOS SPRENDIMAS (ES) 2020/2233
         2020 m. gruodžio 23 d.
         dėl grįžtamųjų lėšų, gaunamų iš AKR investicinės priemonės operacijų įgyvendinant 9-ąjį, 10-ąjį ir 11-ąjį Europos plėtros fondus, skyrimo
         EUROPOS SĄJUNGOS TARYBA,
         atsižvelgdama į Europos Sąjungos sutartį ir Sutartį dėl Europos Sąjungos veikimo,
         atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1)(toliau – Vidaus susitarimas dėl 11-ojo EPF), ypač į jo 1 straipsnio 5 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     grįžtamosios lėšos, gaunamos iš Afrikos, Karibų ir Ramiojo vandenyno valstybių (toliau – AKR) investicinės priemonės operacijų įgyvendinant 9-ąjį, 10-ąjį ir 11-ąjį Europos plėtros fondus (toliau – Europos plėtros fondai) (toliau – grįžtamosios lėšos), negali būti skiriamos po 2020 m. gruodžio 31 d., nebent Taryba, remdamasi Komisijos pasiūlymu, vieningai nusprendžia kitaip;
                  
               
                     (2)
                  
                  
                     yra patikimų įrodymų, kad AKR investicinė priemonė padėjo siekti Partnerystės susitarime tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių (2) (toliau - AKR ir ES partnerystės susitarimas) nustatytų tikslų, susijusių su AKR skurdo mažinimu, jų integracija į pasaulio ekonomiką ir darniu vystymusi, tačiau nepavyko kuo labiau padidinti jos indėlio šioje srityje. Toliau naudojantis AKR investicinės priemonės grįžtamosiomis lėšomis pagal naują programą ir valdymo sistemą būtų galima pasiekti geresnių vystymosi rezultatų;
                  
               
                     (3)
                  
                  
                     2018 m. birželio 14 d. Komisija priėmė pasiūlymą dėl Europos Parlamento ir Tarybos reglamento dėl Kaimynystės, vystomojo ir tarptautinio bendradarbiavimo priemonės (toliau – KVTBP pasiūlymas), kuriame numatyta įsteigti „Europos darnaus vystymosi fondą +“ (toliau – EDVF+) ir išorės veiksmų garantiją, kur valstybės narės galėtų skirti įnašus, numatytus veiksmams konkrečiuose regionuose, valstybėse, sektoriuose arba pagal esamas investicijų linijas pradėti;
                  
               
                     (4)
                  
                  
                     2020 m. gruodžio 4 d. AKR ir ES ambasadorių komitetas priėmė Sprendimą Nr. 2/2020 (3), kuriuo iš dalies pakeičiamas sprendimas Nr. 3/2019 (4) priimti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį, kad AKR ir ES partnerystės susitarimo nuostatų taikymas būtų dar pratęstas iki 2021 m. lapkričio 30 d. arba kol įsigalios naujasis AKR ir ES susitarimas (toliau – naujasis Susitarimas), arba kol Sąjungos ir AKR valstybių naujasis susitarimas bus pradėtas laikinai taikyti, priklausomai nuo to, kuri data ankstesnė. Vidaus susitarimo dėl 11-ojo EPF 1 straipsnio 5 dalyje nustatytas laikotarpis, per kurį gali būti skiriamos grįžtamosios lėšos, gaunamos iš AKR investicinės priemonės operacijų įgyvendinant 9-ąjį, 10-ąjį ir 11-ąjį Europos plėtros fondus, turėtų būti pratęstas iki 2021 m. birželio 30 d., kad būtų galima AKR investicinės priemonės grįžtamąsias lėšas priskirti naujiems įsipareigojimams ir būtų galima toliau remti AKR valstybes, kol visapusiškai pradės veikti Kaimynystės, vystomojo ir tarptautinio bendradarbiavimo finansavimo priemonė (Kaimynystės, vystomojo ir tarptautinio bendradarbiavimo finansavimo priemonė), kuri turi būti priimta remiantis KVTBP pasiūlymu.
                  
               
                     (5)
                  
                  
                     Europos darnaus vystymosi fondas (toliau – EDVF) įsteigtas Europos Parlamento ir Tarybos reglamentu (ES) 2017/1601 (5) laikomas priemone, kuri yra labai svarbi atitinkamų regionų (Užsachario Afrikos ir ES kaimynystės) investiciniams poreikiams patenkinti, taip pat Sąjungos prioritetams ir įsipareigojimams įgyvendinti;
                  
               
                     (6)
                  
                  
                     2020 m. kovo 9 d. bendrame komunikate „Visapusiškos strategijos su Afrika kūrimas“ Komisija ir Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) paragino Sąjungą remti tvarų augimą ir darbo vietų kūrimą visame Afrikos žemyne. Sąjunga nori, inter alia, bendradarbiauti su Afrika investicijų skatinimo srityje, šiuo tikslu dažniau naudojantis novatoriškais finansavimo mechanizmais;
                  
               
                     (7)
                  
                  
                     tame bendrame komunikate Komisija ir vyriausiasis įgaliotinis pabrėžė, kad finansinėmis priemonėmis turi būti skatinamos didelį poveikį vystymuisi darančios investicijos, daugiausia remiant privatųjį sektorių ir laikantis 2014 m. gegužės 13 d. Komisijos komunikate „Didesnis privačiojo sektoriaus vaidmuo siekiant integracinio ir tvaraus augimo besivystančiose šalyse“ nustatytų kriterijų, t. y. išmatuojamo poveikio vystymuisi, papildomumo, neutralumo, bendrų interesų ir bendro finansavimo, parodomojo poveikio ir socialinių, aplinkos apsaugos ir mokesčių standartų laikymosi kriterijų;
                  
               
                     (8)
                  
                  
                     būtina sudaryti sąlygas tam, kad iš šiame sprendime nurodytų grįžtamųjų lėšų galėtų būti sudaryti įnašai į išorės finansavimo priemonę (paskirtos išorės asignuotosios pajamos pagal Europos Parlamento ir Tarybos Reglamento (ES), Euratom) 2018/1046 (6) 21 straipsnio 2 dalies a punkto ii papunktį), siekiant finansuoti paramą AKR, laikantis vieno rinkinio požiūrio, ir laikantis išorės finansavimo priemonės tikslų, principų ir valdymo sistemos, pasitelkiant finansines priemones, derinimo operacijas, biudžeto garantijas arba bet kurias kitas negrąžintinos paramos formas, laikantis Reglamento (ES), Euratom) 2018/1046 Tokiu būdu būtų galimas nepertraukiamas perėjimas nuo AKR investicinės priemonės ir produktų asortimento tęstinumas;
                  
               
                     (9)
                  
                  
                     po 2027 m. gruodžio 31 d. išorės finansavimo priemonė šių grįžtamųjų lėšų nebeturėtų gauti kaip išorės asignuotųjų pajamų. Nepakenkiant sprendimams dėl esmės, kuriuos vėliau priims dėl daugiamečių finansinių programų galiojimo laikotarpių, po šios datos tas lėšas, kol jos bus išnaudotos, gaus paskesni finansavimo mechanizmai;
                  
               
                     (10)
                  
                  
                     AKR investicinės priemonės grįžtamosios lėšos turėtų būti perkeliamos kasmet, jomis papildant atitinkamas biudžeto eilutes, skirtas išorės finansavimo priemonei, vadovaujantis programavimo dokumentais;
                  
               
                     (11)
                  
                  
                     Komisija, siekdama kuo labiau padidinti investicijų poveikį vystymuisi ir papildomumą, taip pat atsižvelgdama į skolos tvarumo klausimus, grįžtamąsias lėšas turėtų nukreipti per Europos investicijų banką (toliau – EIB), be kita ko, per EDVF+. Visoms operacijoms turėtų būti taikomas EDVF+ valdymas ir politikos pirmenybės principas;
                  
               
                     (12)
                  
                  
                     pagal KVTBP pasiūlymą, grįžtamosios lėšos visų pirma turėtų būti skiriamos vystymosi priemonėms, kurioms būdinga didelė finansinė rizika, visų pirma poveikio finansavimo priemonėms, kapitalo fondams ir veiklai, vykdomai mažiausiai išsivysčiusiose šalyse. Šiomis operacijomis turėtų būti siekiama kuo labiau padidinti poveikį vystymuisi;
                  
               
                     (13)
                  
                  
                     pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (7) 152 straipsnio 4 dalį Jungtinei Karalystei priklausanti AKR investicinės priemonės dalis iš EPF, sukaupta per kelis vienas po kito einančius EPF laikotarpius, Jungtinei Karalystei turi būti grąžinama suėjus investicijos terminui. Jei nesusitarta kitaip, Jungtinės Karalystės kapitalo dalis pasibaigus 11-ojo EPF įsipareigojimų laikotarpiui neturėtų būti iš naujo paskiriama arba perkeliama į vėlesnius laikotarpius,
                  
               PRIĖMĖ ŠĮ SPRENDIMĄ:
         
            1 straipsnis
            Operacijų pagal AKR investicinę priemonę atveju vidaus susitarimo dėl 11-ojo EPF 1 straipsnio 5 dalyje nustatytas laikotarpis, per kurį gali būti skiriamos grįžtamosios lėšos, gaunamos iš AKR investicinės priemonės operacijų įgyvendinant 9-ąjį, 10-ąjį ir 11-ąjį Europos plėtros fondus, pratęsiamas iki 2021 m. birželio 30 d. arba iki Reglamento dėl išorės finansavimo priemonės įsigaliojimo, atsižvelgiant į tai, kas įvyks vėliau, ir bet kuriuo atveju ne vėliau kaip 2021 m. lapkričio 30 d., kad būtų galima AKR investicinės priemonės grįžtamąsias lėšas priskirti naujiems įsipareigojimams.
         
         
            2 straipsnis
            
               1.   Grįžtamosios lėšos, gaunamos iš AKR investicinės priemonės operacijų įgyvendinant 9-ąjį, 10-ąjį ir 11-ąjį Europos plėtros fondus, po 2021 m. birželio 30 d. sudaro įnašus į išorės finansavimo priemonę kaip išorės asignuotosios pajamos siekiant skirti finansavimą per EIB teikiant biudžeto garantijas ir derinimo operacijas pagal EDVF+, išorės veiksmų garantiją ir finansines priemones arba bet kuria kita negrąžintinos paramos forma laikantis EDVF+ principų, tikslų ir valdymo.
            
            
               2.   Nepakenkiant sprendimams dėl esmės, kuriuos vėliau priims dėl daugiamečių finansinių programų galiojimo laikotarpių, po 2027 m. gruodžio 31 d. ir tol, kol nebus išnaudotos grįžtamosios lėšos, grįžtamosios lėšos sudaro įnašus į paskesnes Sąjumgos išorės finansavimo priemones, kurios pakeis išorės finansavimo priemonę.
            
            
               3.   Šiame sprendime grįžtamosios lėšos yra bet kokios pajamos, įskaitant dividendus, kapitalo prieaugį, garantijų mokesčius ir paskolų palūkanas, už sumas, laikomas bet kokiose sąskaitose, atidarytose tam, kad būtų įskaityti AKR investicinės priemonės sąskaita laikomi grynieji pinigai. Tai taip pat yra už iždo investicijas gaunamas atlygis ir grąžinamos sumos, įskaitant kapitalo grąžinimą, grąžintas garantijas ir pagrindinės paskolų sumos grąžinimą, gaunami iš operacijų pagal AKR investicinę priemonę. Nepanaudotos grįžtamosios lėšos taip pat laikomos grįžtamosiomis lėšomis.
            
            
               4.   Grįžtamosioms lėšoms taikomos išorės finansavimo priemonei taikytinos taisyklės ir procedūros.
            
         
         
            3 straipsnis
            Įnašai skiriami AKR valstybėms.
         
         
            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d., išskyrus 2 straipsnį, kuris taikomas nuo 2021 m. liepos 1 d., arba nuo Reglamento, kuriuo nustatoma išorės finansavimo priemonė, įsigaliojimo dienos, atsižvelgiant į tai, kas įvyks vėliau.
         
         
            Priimta Briuselyje 2020 m. gruodžio 23 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 210, 2013 8 6, p. 1.
         
            (2)  OL L 317, 2000 12 15, p. 3.
         
            (3)  2020 m. gruodžio 4 d. AKR ir ES ambasadorių komiteto sprendimas Nr. 2/2020, kuriuo iš dalies keičiamas AKR ir ES ambasadorių komiteto sprendimas Nr. 3/2019 patvirtinti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį (OL L 420, 2020 12 14, p. 32).
         
            (4)  2019 m. gruodžio 17 d. AKR ir ES ambasadorių komiteto sprendimas Nr. 3/2019 patvirtinti pereinamojo laikotarpio priemones pagal AKR ir ES partnerystės susitarimo 95 straipsnio 4 dalį (OL L 1, 2020 1 3, p. 3).
         
            (5)  2017 m. rugsėjo 26 d. Europos Parlamento ir Tarybos reglamentas (ES) 2017/1601, kuriuo sukuriamas Europos darnaus vystymosi fondas (EDVF), EDVF garantija ir EDVF garantijų fondas (OL L 249, 2017 9 27, p. 1).
         
            (6)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).
         
            (7)  OL L 29, 2020 1 31, p. 7.